題信州吳傅朋郎中游絲書
作者：洪适
朝代：宋

paragraphs: 上饒甿俗醇且古，千室鳴弦方按堵。
黄堂丈人今循良，河南治平追鼻祖。
訟棠留景分清陰，爐篆方羊燕寢深。
笑談了却邦人事，游戲翰墨惟書林。
自從真行易篆隸，草聖書絕馳極摯。
游雲驚龍初振奇，渴驥怒猊爭作勢。
臣中第一茲謂誰，寥寥典則其幾希。
丈人尺牘妙天下，臧去收拾生光輝。
作古要須從我始，直欲名家自成體。
手追心摹前無人，一掃塵蹤有新意。
縱橫經緯生胸中，落紙便與游絲同。
繰甕繭車飛白雪，織簷蛛網破清風。
一行一筆相聯屬，姿態規撫駭凡目。
臨池漫勞三十年，千兔從教後人禿。
舊聞呂向連錦書，百字環寫縈髮如。
惜哉淟汩已無考，盍使北面稱臺輿。
獨步不復名相甲，端恨二王無此法。
只今四海書同文，使者來求至將押。